Komisijos direktyva 96/44/EB
1996 m. liepos 1 d.
derinanti su technikos pažanga Tarybos direktyvą 70/220/EEB dėl valstybių narių įstatymų, reglamentuojančių priemones, kurių būtina imtis oro apsaugai nuo teršimo motorinių transporto priemonių su priverstinio uždegimo varikliais išmetamosiomis dujomis, suderinimo
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. kovo 20 d. Tarybos direktyvą 70/220/EEB dėl valstybių narių įstatymų, reglamentuojančių priemones, kurių būtina imtis oro apsaugai nuo teršimo motorinių transporto priemonių su priverstinio uždegimo varikliais išmetamosiomis dujomis, suderinimo [1] su paskutiniaisiais pakeitimais, padarytais Direktyva 94/12/EB [2], ir ypač į jos 5 straipsnį,
kadangi Tarybos direktyva 70/220/EEB yra viena iš atskirų direktyvų dėl EEB tipo patvirtinimo tvarkos, kuri buvo nustatyta Tarybos direktyvoje 70/156/EEB [3], su paskutiniaisiais pakeitimais, padarytais Komisijos direktyva 95/54/EB [4]; kadangi dėl tos priežasties Direktyvoje 70/156/EEB išdėstytos nuostatos dėl transporto priemonių sistemų, komponentų ir atskirų techninių blokų tinka šiai direktyvai;
kadangi Direktyva 70/220/EEB nustato jos apimtį atitinkančių automobilių išmetamųjų teršalų bandymo specifikacijas, kadangi, atsižvelgiant į sukauptą patyrimą ir į šiuolaikinį laboratorinių metodikų lygį, reikėtų atitinkamai priderinti šias specifikacijas;
kadangi taip pat tiktų suderinti Direktyvos 70/220/EEB ir 1980 m. gruodžio 16 d. Tarybos direktyvos 80/1268/EEB dėl valstybių narių įstatymų, reglamentuojančių transporto priemonių degalų suvartojimą, suderinimo [5] su paskutiniaisiais pakeitimais, padarytais Direktyva 93/116/EB [6], bandymų sąlygas, ypač dėl priklausomybės tarp transporto priemonės etaloninės masės ir reikalingos naudoti ekvivalentinės inercinės apkrovos;
kadangi Direktyvos 70/220/EEB nuostatas dėl ekvivalentinės inercinės apkrovos naudojimo ši direktyva suderina su Direktyvos 80/1268/EEB nuostatomis ir Direktyvos 70/220/EEB informacinio dokumento bei tipo patvirtinimo liudijimo redakciją su jų redakcija Direktyvoje 70/156/EEB;
kadangi šie keitimai susiję tik su direktyvos administracinėmis nuostatomis ir išmetamųjų teršalų kiekio matavimo metodikomis; kadangi dėl to nebūtina pripažinti negaliojančiais esamų direktyvos patvirtinimų, nei neleisti registruoti, parduoti ir pradėti eksploatuoti naujas transporto priemones, kurioms tokie patvirtinimai skirti;
kadangi šioje direktyvoje numatytos priemonės atitinka Derinimo su technikos pažanga komiteto, įkurto pagal Direktyvą 70/156/EEB, nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 70/220/EEB priedai yra iš dalies keičiami pagal šios direktyvos priedą.
2 straipsnis
Nuo 1997 m. sausio 1 d. valstybės narės toliau gali neišduoti:
- EEB tipo patvirtinimo pagal Direktyvos 70/156/EEB 4 straipsnio 1 dalį arba
- nacionalinio tipo patvirtinimo, išskyrus kai taikomos Direktyvos 70/156/EEB 8 straipsnio 2 dalies nuostatos,
naujo tipo transporto priemonei dėl priežasčių, susijusių su oro teršimu išmetamosiomis dujomis, jei ji neatitinka Direktyvos 70/220/EEB nuostatų.
Ši direktyva nenaikina jokio patvirtinimo, anksčiau išduoto pagal Direktyvą 70/220/EEB, galiojimo ir nedraudžia tokių patvirtinimų išplėtimo, taikant sąlygas direktyvos, pagal kurią jie buvo iš pradžių išduoti.
3 straipsnis
1. Valstybės narės priima įstatymus ir kitus teisės aktus, kurie, įsigalioję ne vėliau kaip iki 1996 m. gruodžio 31 d., įgyvendina šią direktyvą. Apie tai jos nedelsdamos praneša Komisijai.
Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų pagrindinių nacionalinių įstatymų nuostatų tekstus.
4 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 1996 m. liepos 1 d.